Document ID: 32010R1125

KOMMISSIONENS FORORDNING (EU) Nr. 1125/2010
af 3. december 2010
om udpegning af interventionscentrene for korn og om ændring af forordning (EF) nr. 1173/2009
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 41, sammenholdt med artikel 4, og
ud fra følgende betragtninger:
(1)
Kommissionens forordning (EF) nr. 428/2008 af 8. maj 2008 om udpegning af interventionscentrene for korn (2) anfører i bilag I og for hver medlemsstat interventionscentrene pr. kornart med undtagelse af hård hvede.
(2)
Kommissionens forordning (EF) nr. 1173/2009 (3) udpeger i bilaget inventionscentrene for hård hvede og ris, jf. artikel 2 i Kommissionens forordning (EF) nr. 670/2009 (4).
(3)
I Kommissionens forordning (EU) nr. 1272/2009 af 11. december 2009 om gennemførelsesbestemmelser til Rådets forordning (EF) nr. 1234/2007 for så vidt angår opkøb og salg af landbrugsprodukter ved offentlig intervention (5) er der fra produktionsåret 2010/2011 fastsat betingelser, der skal overholdes, for udpegning og godkendelse af interventionscentre for korn og deres lagerrum. Blandt disse betingelser fastsættes det i artikel 3, stk. 1, litra a), nr. i), i nævnte forordning, at hvert interventionscenter for korn skal råde over en minimumslagerkapacitet på 20 000 tons.
(4)
Forordning (EU) nr. 1272/2009 ophæver fra den 1. juli 2010 forordning (EF) nr. 670/2009, for så vidt angår korn.
(5)
De interventionscentre for korn, der er udpeget i henhold til artikel 41 i forordning (EF) nr. 1234/2007, skal fra den 1. juli 2010 opfylde betingelserne i artikel 2 og 3 i forordning (EU) nr. 1272/2009. Forordning (EF) nr. 428/2008 bør derfor ophæves, og forordning (EF) nr. 1173/2009 bør ændres.
(6)
Medlemsstaterne har i henhold til artikel 55, stk. 1, i forordning (EU) nr. 1272/2009 sendt Kommissionens tjenestegrene lister over interventionscentre med henblik på den faktiske udpegning af dem og lister over de lagerrum, der er knyttet til disse centre, som de har godkendt, idet de opfylder de minimumsbetingelser, der er fastsat i fællesskabsbestemmelserne. Nogle medlemsstater har, fordi de kun producerer små mængder korn, eller fordi de ikke skønner at have områder med overskudsproduktion af korn, eller fordi de ikke benytter intervention i en længere periode, ikke fremsendt oplysninger om interventionscentre for korn.
(7)
For at sikre, at den offentlige interventionsordning fungerer tilfredsstillende, bør Kommissionen udpege interventionscentrene ud fra deres geografiske beliggenhed og offentliggøre listen over de tilknyttede lageranlæg med alle de oplysninger, der er nødvendige for de erhvervsdrivende, der er berørt af den offentlige intervention.
(8)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
De interventionscentre for korn, der er omhandlet i artikel 2 i forordning (EU) nr. 1272/2009, udpeges i bilaget til nærværende forordning.
Adresserne på de lagerrum, der er knyttet til de enkelte interventionscentre, og de detaljerede oplysninger om disse rum og interventionscentre offentliggøres på internettet (6).
Artikel 2
Forordning (EF) nr. 428/2008 ophæves.
Afsnit A i bilaget til forordning (EF) nr. 1173/2009 udgår.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. december 2010.

Labels: 3
17
18